ദേശീയ അദ്ധ്യാപക ബഹുമതി വിതരണം സെപ്തംബര് 5ന് 44 അദ്ധ്യാപകരെ ആദരിക്കും പ്രധാനമന്ത്രിയുടെ വിദ്യാഭ്യാസ കോണ്ക്ലേവ് 7ന് ന്യൂഡല്ഹി: ദേശീയ അദ്ധ്യാപക ദിനത്തോടനുബന്ധിച്ചുള്ള പരിപാടികള് കേന്ദ്ര വിദ്യാഭ്യാസ വകുപ്പ് പ്രഖ്യാപിച്ചു. ദേശീയ അദ്ധ്യാപക ബഹുമതി സമര്പ്പണം, പ്രധാനമന്ത്രി നടത്താറുള്ള വാര്ഷിക വിദ്യാഭ്യാസ കോണ്ക്ലേവ് എന്നീ വിവരങ്ങളാണ് പുറത്തുവിട്ടത്. ദേശീയ വിദ്യാഭ്യാസ വകുപ്പ് അഡീഷണല് സെക്രട്ടറി സന്തോഷ് കുമാറാണ് പരിപാടികളെക്കുറിച്ച് പറഞ്ഞത്. ഇത്തവണയും ശിക്ഷക് പര്വ്വ് എന്ന നിലയില് അദ്ധ്യാപകദിന വാരാഘോഷം നടക്കുമെന്നും സെപ്തംബര് 5 മുതല് 17 വരെയാണ് പരിപാടികള് ആസൂത്രണം ചെയ്തിട്ടുള്ളതെന്നും സന്തോഷ് കുമാര് അറിയിച്ചു. സെപ്തംബര് 5ന് ദേശീയ അദ്ധ്യാപക ബഹുമതികള് വിതരണം ചെയ്യും. ആകെ 44 അദ്ധ്യാപകരേയാണ് ആദരിക്കാന് തീരുമാനിച്ചിട്ടുള്ളത്. എല്ലാ വര്ഷവും നടക്കാറുള്ള വിദ്യാഭ്യാസ രംഗത്തെ കോണ്ക്ലേവ് സെപ്തംബര് 7നാണ് നടക്കുക. പ്രധാനമന്ത്രി നരേന്ദ്രമോദി രാജ്യത്താകമാനമുള്ള തെരഞ്ഞെടുക്കപ്പെട്ട അദ്ധ്യാപകര്, വിദ്യാര്ത്ഥികള്, രക്ഷകര്ത്താക്കള് എന്നിവരുമായി സംവദിക്കും. വെര്ച്വലായിട്ടാണ് ഇത്തവണയും പരിപാടികള് ആസൂത്രണം ചെയ്തിട്ടുള്ളതെന്നും സന്തോഷ് കുമാര് അറിയിച്ചു. ഇന്ത്യയുടെ രാഷ്ട്രപതിയായിരുന്ന ഡോ.സര്വ്വേപ്പള്ളി രാധാകൃഷ്ണന്റെ ജന്മദിനമാണ് ദേശീയ അദ്ധ്യാപക ദിനമായി രാജ്യം ആചരിക്കുന്നത്. 1888 സെപ്തംബര് 5നാണ് ഡോ. രാധാകൃഷ്ണന് ജനിച്ചത്. രാജ്യം ഭാരതരത്ന നല്കി അദ്ദേഹത്തെ ആദരിച്ചിട്ടുണ്ട്.